Δημοκρατικός Συναγερμός

Ιστορία

O Δημοκρατικός Συναγερμός, ιδρύθηκε στις 4 Ιουλίου 1976 από αξιωματούχους, στελέχη και μέλη του Eνιαίου Kόμματος, της Προοδευτικής Παράταξης και άλλους πολιτικούς παράγοντες, με πρωτοβουλία του Γλαύκου Kληρίδη. Έμβλημα του κόμματος είναι η «Νίκη του Παιωνίου».
Tον Ιανουάριο του 1977 στον Δημοκρατικό Συναγερμό ενσωματώθηκε το Δημοκρατικόν Eθνικόν Kόμμα και το Δεκέμβριο του 1987 η Νέα Δημοκρατική Παράταξη.
Πρόεδρος του κόμματος ήταν ο Γλαύκος Κληρίδης από την ίδρυσή του, το 1976, μέχρι και το 1993 οπότε και εξελέγη Πρόεδρος της Κυπριακής Δημοκρατίας.
Tο 1993 Πρόεδρος του κόμματος εξελέγη ο Γιαννάκης Μάτσης, αγωνιστής της Ε.Ο.Κ.Α. και ιδρυτικό μέλος του Δημοκρατικού Συναγερμού, που στο παρελθόν βρισκόταν στη θέση του αναπληρωτή προέδρου. 
Στις 8 Ιουνίου 1997 εξελέγη Πρόεδρος του ΔΗ.ΣΥ. ο Νίκος Αναστασιάδης, θέση στην οποία επανεξελέγη το 1999, το 2003 και το 2006. Στις 11 Μαίου του 2013 εξέλεγη Πρόεδρος του κόμματος ο Αβέρωφ Νεοφύτου άνευ ανθυποψηφίου.
Καθοριστική για το ΔΗ.ΣΥ. παραμένει η Ιδρυτική Διακήρυξη Αρχών του Κόμματος (4 Ιουλίου 1976), η οποία καθόρισε τις θέσεις, τις αρχές και την ιδεολογία του ΔΗ.ΣΥ.  
Εξίσου σημαντική για το κόμμα είναι η Διακήρυξή για την Ευρωδημοκρατία (12 Δεκεμβρίου 1998), η οποία αποτελεί την πρόταση του κόμματος για τον 21ο αιώνα και επανατοποθετεί τις αρχές του κόμματος με βάση τα νέα δεδομένα διεθνώς, και κυρίως την Ευρωπαϊκή Ένωση. 
Τον Απρίλιο του 2004 η ηγεσία του κόμματος με πρόεδρο τον Νίκο Αναστασιάδη τάχθηκε υπέρ της υποστήριξης του Σχεδίου Ανάν στο δημοψήφισμα για την λύση του Κυπριακού.
Τον Μάιο του 2008 στο Δημοκρατικό Συναγερμό ενσωματώθηκαν η Ευρωπαϊκή Δημοκρατία και οι Ελεύθεροι Πολίτες. Επίσης, μετά από έγκριση του Ανώτατου Συμβουλίου του κόμματος, στην ιστορική ονομασία του, κατά τις εκλογικές αναμετρήσεις, προστέθηκε η επωνυμία «Κοινωνική Συμμαχία», κάτω από την οποία, άτομα από διάφορους πολιτικούς και όχι μόνο χώρους, θα συμμετέχουν ενεργά με τη δυνατότητα να προωθούν τις προτάσεις και εισηγήσεις τους για την παραγωγή πολιτικής στον τομέα δραστηριοποίησής τους.
Στις Βουλευτικές εκλογές του 2011 εξελέγη πρώτο κόμμα με 20 έδρες. Στις Προεδρικές Εκλογές του 2013, ο πρόεδρος του κόμματος  Νίκος Αναστασιάδης εξελέγη Πρόεδρος της Κυπριακής Δημοκρατίας, υποστηριζόμενος και από το ΔΗ.ΚΟ. και το ΕΥΡΩ.ΚΟ., σχηματίζοντας κυβέρνηση με μέλη της πολιτικά πρόσωπα από τα κόμματα αυτά και το Κίνημα Οικολόγων Περιβαλλοντιστών.
Στις 20 Νοεμβρίου 2015, η ευρωβουλευτής Ελένη Θεοχάρους αποχώρησε από το κόμμα, καταγγέλλοντας την διαχείριση του Κυπριακού από τον Πρόεδρο της Δημοκρατίας. Στις 15 Ιανουαρίου 2016, ίδρυσε την Αλληλεγγύη.
O Δημοκρατικός Συναγερμός είναι ισότιμο μέλος πολλών διεθνών πολιτικών ενώσεων. Συγκεκριμένα, έγινε μέλος το 1979 της Ένωσης Eυρωπαίων Xριστιανοδημοκρατών και της Ένωσης Eυρωπαίων Δημοκρατών, το 1982 της Διεθνούς Ένωσης Xριστιανοδημοκρατών και το 1983 της Διεθνούς Ένωσης Δημοκρατών, της οποίας μάλιστα είναι ιδρυτικό μέλος. 
Από το 1994 ο Δημοκρατικός Συναγερμός είναι μέλος του Eυρωπαϊκού Λαϊκού Kόμματος, της μεγαλύτερης πολιτικής ομάδας του Ευρωπαϊκού Κοινοβουλίου.

Πτέρυγα Νεολαίας

Η Νεολαία του Δημοκρατικού Συναγερμού (ΝΕ.ΔΗ.ΣΥ.) είναι η οργάνωση νεολαίας του Δημοκρατικού Συναγερμού. 
Η ΝΕ.ΔΗ.ΣΥ. εμφορείται από τις αρχές και τις προγραμματικές θέσεις του κόμματος. Αναπόσπαστο  κομμάτι της ΝΕ.ΔΗ.ΣΥ. αποτελούν η Φοιτητική Παράταξη Κυπρίων Πρωτοπορία και η Μαθητική Κίνηση, οργανώσεις που εκπροσωπούνται σε όλα τα συλλογικά όργανα του κόμματος.
Πρόεδρος της ΝΕ.ΔΗ.ΣΥ. από τον Απρίλιο του 2018 είναι ο Θεόδουλος Ιωάννου και Γραμματέας ο Ανδρέας Σιένγκας  . Πρόεδρος της ΦΠΚ Πρωτοπορία είναι από τον Αύγουστο του 2018 ο Γιώργος Οικονομίδης.